CELEX: 62019TN0294
Language: el
Date: 2019-05-04 00:00:00
Title: Υπόθεση T-294/19: Προσφυγή-αγωγή της 4ης Μαΐου 2019 — Vanhoudt κ.λπ. κατά ΕΤΕπ

8.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 230/57
            
         
      Προσφυγή-αγωγή της 4ης Μαΐου 2019 — Vanhoudt κ.λπ. κατά ΕΤΕπ
      (Υπόθεση T-294/19)
      (2019/C 230/71)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες-ενάγοντες: Patrick Vanhoudt (Gonderange, Λουξεμβούργο) και εννέα λοιποί προσφεύγοντες-ενάγοντες (εκπρόσωπος: A. Haines, Barrister)
      
         Καθής: Ευρωπαϊκή Τράπεζα Επενδύσεων (ΕΤΕπ)
      
         Αιτήματα
      
      Οι προσφεύγοντες-ενάγοντες (στο εξής: προσφεύγοντες) ζητούν από το Γενικό Δικαστήριο:
      
                  —
               
               
                  να ακυρώσει την απόφαση της ΕΤΕπ, της 31ης Ιανουαρίου 2019, με την οποία η ΕΤΕπ αρνείται να αποκαταστήσει τη μη αποκατασταθείσα ζημία που υπέστησαν οι προσφεύγοντες και με την οποία αρνείται να καταστήσει διαθέσιμο το εργαλείο προσομοίωσης SPAC καθώς και τα αποτελέσματα που προέκυψαν από αυτό·
               
            
                  —
               
               
                  περαιτέρω, επικουρικώς, να υποχρεώσει την ΕΤΕπ να αποκαταστήσει τη μη υλική ζημία που υπέστησαν οι προσφεύγοντες η οποία προκύπτει και προκλήθηκε από την απόφαση της ΕΤΕπ να μην καταστήσει διαθέσιμο το εργαλείο προσομοίωσης SPAC ή/και τα αποτελέσματα που προέκυψαν από αυτό·
               
            
                  —
               
               
                  να υποχρεώσει την ΕΤΕπ να καταστήσει διαθέσιμο το εργαλείο αναλογιστικής προσομοίωσης SPAC καθώς και τα αποτελέσματα που προέκυψαν από αυτό υπό τη μορφή έντυπων αντιγράφων των αναλογιστικών προσομοιώσεων προκειμένου οι προσφεύγοντες να είναι σε θέση να προβούν σε εκτίμηση της μη αποκατασταθείσας ζημίας που υπέστησαν, και κατά συνέπεια, της επάρκειας –ή μη– των αντισταθμιστικών μέτρων στη λήψη των οποίων προέβη η ΕΤΕπ κατόπιν μεταρρυθμίσεων σχετικά με τις συντάξεις και τις αμοιβές τους·
               
            
                  —
               
               
                  να καταδικάσει την ΕΤΕπ στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής τους, οι προσφεύγοντες προβάλλουν τέσσερις λόγους ακυρώσεως, καθώς και τους λόγους που αναφέρονται κατωτέρω όσον αφορά το αίτημά τους για προσκόμιση του εν λόγω εργαλείου προσομοίωσης και των αποτελεσμάτων που προέκυψαν από αυτό.
      
                  1.
               
               
                  Με τον πρώτο λόγο ακυρώσεως προβάλλεται παράβαση των παραγράφων 9, 10 και 14 έως 18 του Μνημονίου Συνεργασίας και της συνοδευτικής επιστολής που συνήφθησαν μεταξύ της ΕΤΕπ και των εκπροσώπων προσωπικού της στις 18 Μαΐου 2009.
               
            
                  2.
               
               
                  Με τον δεύτερο λόγο ακυρώσεως προβάλλεται παραβίαση της αρχής της δικαιολογημένης εμπιστοσύνης.
               
            
                  3.
               
               
                  Με τον τρίτο λόγο ακυρώσεως προβάλλεται προσβολή του δικαιώματος πραγματικής προσφυγής, χρηστής διοικήσεως και διαφάνειας.
               
            
                  4.
               
               
                  Με τον τέταρτο λόγο ακυρώσεως προβάλλεται προσβολή του δικαιώματος πρόσβασης σε δεδομένα προσωπικού χαρακτήρα.
               
            Σχετικά με το αίτημα προσκόμισης του εν λόγω εργαλείου προσομοίωσης και των αποτελεσμάτων που προέκυψαν από αυτό, οι προσφεύγοντες προβάλλουν, περαιτέρω, τα ακόλουθα:
      
                  —
               
               
                  παράλειψη της ΕΤΕπ να καταστήσει διαθέσιμο το εργαλείο αναλογιστικής προσομοίωσης SPAC κατά παράβαση των άρθρων 41, 42 και 47 του Χάρτη Θεμελιωδών Δικαιωμάτων της Ευρωπαϊκής Ένωσης καθώς και των άρθρων 15, παράγραφος 1, και 15, παράγραφος 3, ΣΛΕΕ·
               
            
                  —
               
               
                  προσβολή εκ μέρους της ΕΤΕπ των δικαιωμάτων των προσφευγόντων πρόσβασης σε δεδομένα προσωπικού χαρακτήρα κατά παράβαση των άρθρων 14 και 17 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (1).
               
            
         (1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ 2018, L 295, σ. 39).